
Vizualitás Jókai Mór A lőcsei fehér asszony című művében

Az interdiszciplináris jellegű kutatások egy jelentős területeként határozható meg a vizualitás és irodalom kapcsolódásának vizsgálata, melynek felismerései és összefüggései új utat nyithatnak meg olyan klasszikus újraértelmezésében is, mint Jókai Mór írásművészete.
A lőcsei fehér asszony értelmezését a Jókai-recepció rövid áttekintésével nyitom meg, amelyben elsősorban a vizualitáshoz kötődő értelmezések, megjegyzések nyomait keresem, majd a regényre fókuszálva próbálom feltérképezni a karakterek verbális képeknek nevezhető leírásait.
Először a történelmi regény mint meghatározó műfaji kontextus tükrében mutatom be, hogyan kötődnek ezek a leírások a referencializálhatóság kérdéséhez, hiszen a regény nyitófejezetében a múltba vonódás három, a főszereplőt ábrázoló kép és Serédy Zsófia halott testének leírása által történik meg.
Ám ezeknek a leírásoknak nemcsak a múlt reprezentációja szempontjából lesz jelentősége, hanem a jellemteremtési stratégiákban is szerepet kapnak. Ennek feltárása érdekében a bevezető képleírások poétikáját, kódjait, illetve ekphraszisz-technikáját értelmezem, majd ezeket az ábrázolt karakterek cselekményben betöltött szerepével állítom párhuzamba. A vizsgálat következtetéseként megállapítható, hogy miközben ezek a kezdő verbális képek egy határozott narrátori nézőpontot reprezentálnak, a bennük fellelhető ellentétes tendenciákat mutató összetevők révén lehetőség nyílik az ettől eltérő látásmódra. Tehát miközben az elbeszélői pozíció ítéletet mond a karakterről, látszólag behatárolja a jellem attribútumait, ezek alapján mégsem épül ki szilárd olvasói elvárás a szereplők történetbeli viselkedését illetően.
A nyitófejezet verbális képeinek értelmezése után ezeket a belátásokat a regény más szereplőinek karakterleírásaira fókuszálva is igyekszem érvényesíteni, több szereplő esetében feltárva a karakterleírások összetett struktúráját, azok funkcióit.
Értelmezésemet a főszereplő sorstörténetének feltárásával zárom, melyben elsősorban azt próbálom bizonyítani, hogy a regény vizuális alapokra építő jellemteremtési stratégiája hogyan képes árnyalt, sokrétű karakterek megalkotására.



